
[bookmark: TextBodyBegin]Европейският парламент,
–	като взе предвид искането за снемане на имунитета на Гжегож Браун, получено с писмо от 4 септември 2025 г. от главния прокурор на Полша, с което се предава искане, предявено от клона в Краков на Института за национална памет, Комисията за наказателно преследване на престъпления срещу полския народ (Oddział Instytutu Pamięci Narodowej w Krakowie — Komisja Ścigania Zbrodni przeciwko Narodowi Polskiemu), във връзка с наказателно производство, образувано срещу него и обявено в Парламента на 6 октомври 2025 г.,
–	като взе предвид факта, че се счита, че Гжегож Браун се е отказал от правото си да бъде изслушан в съответствие с член 9, параграф 6 от Правилника за дейността на Парламента,
–	като взе предвид членове 8 и 9 от Протокол № 7 за привилегиите и имунитетите на Европейския съюз, както и член 6, параграф 2 от Акта за избирането на членове на Европейския парламент чрез всеобщи преки избори от 20 септември 1976 г.,
–	като взе предвид решенията на Съда на Европейския съюз от 21 октомври 2008 г., 19 март 2010 г., 6 септември 2011 г., 17 януари 2013 г. и 19 декември 2019 г.[footnoteRef:1], [1:  	решение на Съда от 21 октомври 2008 г., Marra/De Gregorio и Clemente, C‑200/07 и C-201/07, ECLI:EU:C:2008:579; решение на Общия съд от 19 март 2010 г., Gollnisch/Парламент, T-42/06, ECLI:EU:T:2010:102; решение на Съда от 6 септември 2011 г., Patriciello, C-163/10, ECLI: EU:C:2011:543; решение на Общия съд от 17 януари 2013 г., Gollnisch/Парламент, T-346/11 и T-347/11, ECLI:EU:T:2013:23. решение на Съда от 19 декември 2019 г., Junqueras Vies, C-502/19, ECLI:EU:C:2019:1115.
 	] 

–	като взе предвид член 105, параграфи 2 и 5 от Конституцията на Република Полша,
–	като взе предвид член 5, параграф 2, член 6, параграф 1 и член 9 от своя Правилник за дейността,
–	като взе предвид доклада на комисията по правни въпроси (A10-0076/2026),
[bookmark: _Hlk222405545]А.	като има предвид, че с писмо от 4 септември 2025 г. главният прокурор на Полша е предал искане на клона в Краков на Института за национална памет, Комисията за наказателно преследване на престъпления срещу полската нация (Oddział Instytutu Pamięci Narodowej w Krakowie  — Komisja Ścigania Zbrodni przeciwko Narodowi Polskiemu), за снемане на имунитета на Гжегож Браун, член на Европейския парламент, избран в Полша, във връзка с няколко предполагаеми престъпления, извършени през 2025 г.;
Б.	като има предвид, че в искането се твърди, че на 10 юли 2025 г. в Йедвабне (воеводство Подлаше) по време на радио интервю Гжегож Браун публично и в противоречие с фактите е отрекъл престъпленията геноцид, извършени между 1941 г. и 1944 г. от служители на Третия райх на Германия в концентрационния лагер и лагера на смъртта Аушвиц-Биркенау в Аушвиц; като има предвид, че предполагаемото действие съставлява престъпление по член 55 от Закона от 18 декември 1998 г. относно Института за национална памет — Комисия за наказателно преследване на престъпления срещу полската нация;
В.	като има предвид, че в искането се твърди, че на 14 юли 2025 г. във Варшава и чрез излъчено в подкаст интервю, Гжегож Браун публично и в противоречие с фактите е отрекъл престъпленията геноцид, извършени между 1941 г. и 1944 г. от служители на Третия райх на Германия в концентрационния лагер и лагера на смъртта Аушвиц-Биркенау в Аушвиц; като има предвид, че предполагаемото действие съставлява престъпление по член 55 от Закона от 18 декември 1998 г. относно Института за национална памет — Комисия за наказателно преследване на престъпления срещу полската нация;
Г.	като има предвид, че Гжегож Браун е избран за член на Европейския парламент на изборите за Европейски парламент през юни 2024 г. и че следователно по време на предполагаемото престъпление е бил член на Европейския парламент;
Д.	като има предвид, че предполагаемите престъпления не съставляват и произтичащото от тях искане за снемане на имунитета на Гжегож Браун не са свързани с изразено мнение или подаден от него глас при изпълнението на неговите задължения по смисъла на член 8 от Протокол № 7 за привилегиите и имунитетите на Европейския съюз;
Е.	като има предвид, че член 9, първа алинея, буква а) от Протокол № 7 за привилегиите и имунитетите на Европейския съюз постановява, че по време на сесиите на Европейския парламент неговите членове притежават на територията на собствената си държава имунитетите, предоставяни на членовете на националния парламент на тази държава членка;
Ж.	като има предвид, че съгласно член 105, параграфи 2 и 5 от Конституцията на Република Полша от датата на обявяването на резултатите от изборите до датата на изтичане на неговия мандат членът на парламента не може да бъде подвеждан под наказателна отговорност без съгласието на Сейма на Република Полша и не може да бъде задържан, нито арестуван без съгласието на Сейма, освен в случаите когато е задържан в момента на извършване на престъпление и когато задържането му е необходимо за осигуряване на надлежния ход на производството;
[bookmark: _Hlk222405989]З.	като има предвид, че целта на имунитета, предвиден в Протокол № 7 за привилегиите и имунитетите на Европейския съюз, е да защитава Парламента и неговите членове от съдебно преследване във връзка с дейности, извършвани при изпълнението на парламентарните задължения и които са неделими от тези задължения;
И.	като има предвид, че в съответствие с член 5, параграф 2 от Правилника за дейността парламентарният имунитет не е лична привилегия на члена на ЕП, а гаранция за независимостта на Парламента като цяло и на неговите членове;
Й.	като има предвид, че в настоящия случай Парламентът не е установил наличието на fumus persecutionis, т.е. факти, сочещи, че въпросното съдебно производство е било образувано с намерението да навреди на политическата дейност на Гжегож Браун в качеството му на член на Европейския парламент;
К.	като има предвид, от една страна, че Парламентът не може да се счита за съд, и от друга страна, че съответният член на ЕП не може да се счита в контекста на процедура за снемане на имунитет за „обвиняем“[footnoteRef:2]; [2:  	Решение на Общия съд от 30 април 2019 г., Briois/Парламент, T-214/18, ECLI:EU:T:2019:266.] 

1.	решава да снеме имунитета на Гжегож Браун;
2.	възлага на своя председател незабавно да предаде настоящото решение и доклада на своята компетентна комисия на компетентния орган на Република Полша и на Гжегож Браун.

